Közben piaci pletykák terjednek arról, hogy a cég a "legnagyobb befektető" birtokába kerülhet - írja az mfor.hu.

A Hell gyártja az azonos néven futó energiaitalt, melynek a reklámarca volt Bruce Willis amerikai színész egy, a közelmúltban futó kampányban. Az mfor.hu cikke szerint nem ez az első végrehajtás a cég történetében: a Fővárosi Törvényszék még 2013. februárjában rendelt el eljárást a társasággal szemben, amit azonban egy hónap múlva le is zártak.

A Hell Energy Magyarország életében nem ez volt az egyetlen esemény a közelmúltban. A Barabás-család tulajdonában lévő, miskolci székhelyű cégben új ügyvezetők jelentek meg: a fiatalabbik testvér, Barabás Zsolt, valamint Szabari József Péter és Csereklye Barnabás.

A közelmúltban két új zálogjogi bejegyzés is felkerült a céges dokumentumokba. Mindkét esetben az Unicredit a zálogjogosult, a zálogjogok pedig tavaly november 21-én léptek hatályba. (A banknak korábban is volt bejegyzett zálogjoga egyébként.)

Eközben a piacon terjedő pletykák szerint egy nagy befektető figyelmét is felkeltette a Hell Energy. Meg nem erősített híresztelések szerint Mészáros Lőrinc köreiben érdeklődnek a miskolci energiaitalos cég iránt.

A társaság az elmúlt években rendre növelni tudta értékesítési bevételeit, a 2013-as 7,59 milliárdról 2017-re 33,77 milliárd forintra bővült a forgalom, ami mellett 2,39 milliárd forintos adózás előtti eredményt értek el.